**Sociālo pakalpojumu piekļūstamība**

1. **Izmaiņas asistenta pakalpojumā pašvaldībā**

**Esošā situācija:**

Invaliditātes likuma 12.panta pirmās daļas 3.punkts un Ministru kabineta 2021.gada 18.maija noteikumi Nr.316 "Noteikumi par asistenta, pavadoņa un aprūpes pakalpojumu personām ar invaliditāti" nosaka, ka personām ar I un II invaliditātes grupu, kurām ir redzes, kustību vai garīga rakstura funkcionēšanas ierobežojumi vai ir izsniegts Veselības un darbspēju ekspertīzes ārstu valsts komisijas atzinums vieglā automobiļa speciālai pielāgošanai un pabalsta saņemšanai transporta izdevumu kompensēšanai, kā arī bērniem ar invaliditāti, kuriem izsniegts atzinums par īpašas kopšanas nepieciešamību, ir tiesības saņemt no valsts budžeta apmaksātu asistenta pakalpojumu, lai veicinātu personu ar invaliditāti mobilitāti. Asistenta pakalpojumu 04.2022.g. saņēma – 11 343 personas ar invaliditāti, bet pavadoņa pakalpojumu – 52 personas ar invaliditāti.

**Līdz šim paveiktais:**

* **01.07.2021.** būtiski tika mainīta asistenta pakalpojuma nodrošināšanas kārtība;
* **27.05.2022.** spēkā stājās grozījumi Ministru kabineta 2021.gada 18.maija noteikumos Nr.316 "Noteikumi par asistenta, pavadoņa un aprūpes pakalpojumu personām ar invaliditāti", kas paredz, ka:
	+ *pilngadīgām personām ar I invaliditātes grupu, kurām invaliditāte ir no bērnības* un kurām ir indikācijas īpašas kopšanas nepieciešamībai ir palielināts asistenta pakalpojuma apjoms šādos gadījumos:
		- ja apmeklē dienas aprūpes centu vai specializēto darbnīcu, stundu skaits atkarībā no asistenta atbalsta intensitātes līmeņa ir 50 vai 100 h/mēnesī;
		- ja asistenta pakalpojumu izmanto citām darbībām (piemēram, apmeklē ārstu, sociālos pasākumus), tad stundu skaits atkarībā no asistenta atbalsta intensitātes līmeņa ir 30 vai 60 h/mēnesī.
	+ *bērniem ar invaliditāti* – ja bērns regulāri (vismaz reizi nedēļā) saņem ārsta nozīmētas medicīniskās procedūras vai rehabilitācijas pakalpojumus, asistenta pakalpojums tiek noteikts 100 h/mēnesī apjomā.

**Finansējums pakalpojuma nodrošināšanai:**

Kopumā asistenta pakalpojuma nodrošināšanai 2022.gadam ir paredzēti 40 milj. *euro*.

**Turpmāk veicamie pasākumi:**

Tuvākajā laikā netiek plānots pārskatīt asistenta pakalpojuma nodrošināšanas kārtību, vienlaikus Labklājības ministrija nodrošinās regulāru saziņu ar mērķa grupu un sociālajiem dienestiem, lai nepieciešamības gadījuma lemtu par nepieciešamajiem pilnveidojumiem pakalpojuma nodrošināšanā.

1. **Izmaiņas pabalsta asistenta pakalpojuma nodrošināšanai personai ar I grupas redzes invaliditāti**

**Esošā situācija:**

Pabalsts tika ieviests 2011.g. no Eiropas Savienības (turpmāk – ES) politiku instrumentu līdzekļiem, ar mērķi nodrošināt cilvēkiem ar I grupas redzes invaliditāti iespēju pašiem nodrošināt sev asistenta pakalpojumu pārvietošanās atbalstam.

Pabalstu saņem personas ar I grupas redzes invaliditāti, kuras nesaņem asistenta pakalpojumu pašvaldībā vai valsts pabalstu personai ar invaliditāti, kurai nepieciešama kopšana. Pabalsta apmērs ir 17,07 *euro* nedēļā, nodrošinot 10 asistenta pakalpojuma stundas nedēļā vidēji mēnesī ir 73,43 *euro*. Pabalstu saņem vidēji 2 095 personas ar invaliditāti mēnesī.

**Līdz šim paveiktais:**

2014.g. pārņēma no ES instrumentiem un nostiprināja kā pastāvīgu valsts sociālo pabalstu, tomēr tā apmērs nav pārskatīts kopš tā ieviešanas brīža. Šobrīd par vienu asistenta pakalpojuma sniegšanas stundu pabalsta saņēmējs var samaksāt nepilnu 1,71 *euro*.

**Finansējums pabalsta nodrošināšanai:**

Pabalsta izmaksas nodrošināšanai 2021.g. tika izlietoti 1 846 018 *euro*.

**Turpmāk veicamie pasākumi īstermiņā:**

Labklājības ministrija virza 2023.g. budžeta veidošanas procesā jaunu politikas iniciatīvu izskatīšanai Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem. Iniciatīva paredz nodrošināt pabalsta paaugstināšanu, ņemot vērā 2022.g. valstī noteikto minimālās algas apmēru, kas ir 500 *euro*. Pabalsta apmērs netiek sasaistīts ar minimālo algu, taču tiek pieņemts, ka asistenta atlīdzības apmēram ir jābūt motivējošam, lai iesaistītos nepieciešamā atbalsta sniegšanā, līdz ar to vienas asistenta darba stundas izmaksas tiek rēķinātas atbilstoši minimālās algas apmēram. Īstenojot pasākumu, pabalsta apmērs par 10 asistenta pakalpojuma sniegšanas stundām **būtu 29,80 *euro* nedēļā, līdzšinējo 17,07 *euro* vietā**, jeb vidēji mēnesī 129,03 *euro*, līdzšinējo 73,43 *euro* vietā.

Politikas iniciatīva paredz pabalsta paaugstināšanu no 01.01.2023.g.

**Papildu nepieciešamais finansējums pabalsta nodrošināšanai:**

2023.g. – 1 446 378 *euro*; 2024.g. un turpmāk ik gadu 1 409 228 *euro* apmērā.

1. **Pabalsts transporta izdevumu kompensēšanai personām ar invaliditāti, kurām ir apgrūtināta pārvietošanās**

**Esošā situācija:**

Pabalsts transporta izdevumu kompensēšanai personām ar invaliditāti, kurām ir apgrūtināta pārvietošanās (turpmāk – transporta pabalsts) ir viens no valsts sociālo pabalstu veidiem (Valsts sociālo pabalstu likuma 12. pants). Tā mērķis ir sniegt papildu finansiālo atbalstu personām ar invaliditāti, kurām ir smagi gaitas un kustību traucējumi, kuri būtiski ietekmē personas mobilitāti un nereti arī pārvietošanos sabiedriskajā transportā. Tādējādi primāri transporta pabalsts sniedz papildu finansiālo atbalstu, lai sekmētu, ka personas ar smagiem pārvietošanos traucējumiem var izmantot ne tikai sabiedrisko, bet arī privāto transportu, lai nokļūtu uz konkrētām, savām vajadzībām nepieciešamām vietām. Naudas apjoms transporta pabalstam veidojās mehāniski konvertējot PSRS rubli uz Latvijas rubli, vēlāk arī uz latu – 56 LVL apjomā divas reizes gadā par katru pilnu sešu mēnešu periodu. Savukārt 2014.gadā pabalsta apmēru konvertēja uz *euro* – 79,68. Līdz ar to transporta pabalsts nav pārskatīts kopš tā ieviešanas.

Ministru kabineta 2009. gada 22. decembra noteikumu Nr. 1606 "Noteikumi par pabalstu transporta izdevumu kompensēšanai personām ar invaliditāti, kurām ir apgrūtināta pārvietošanās" 3. punkts nosaka, ka transporta pabalsta apmēru pārskata, t.sk. izvērtējot ekonomisko situāciju valstī. Šobrīd ir novērojams būtisks degvielas cenu pieaugums, kas ietekmē šīs mērķa grupas patstāvīgu pārvietošanos, ņemot vērā, ka personas ar invaliditāti kopumā ir viena no tām sabiedrības grupām, kuras ir pakļautas augstākam nabadzības un sociālās atstumtības riskam un papildu līdzekļu novirzīšana transporta izdevumu segšanai ne vienmēr ir iespējama, it īpaši, ja vienīgais ienākumu avots ir ar invaliditāti saistītie pabalsti vai pensija. Transporta pabalstu saņem vidēji 33 713 personas ar invaliditāti mēnesī.

**Turpmāk plānotie pasākumi:**

Labklājības ministrija virza 2023.g. budžeta veidošanas procesā jaunu politikas iniciatīvu izskatīšanai Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem. Iniciatīva paredz paaugstināt pabalstu transporta izdevumu kompensēšanai līdz 105 *euro* par sešu mēnešu periodu.

**Papildu nepieciešamais finansējums:**

2023.gadā – 1 862 134 *euro*; 2024.gadā – 1 955 210 *euro*; 2025.gadā un turpmāk ik gadu 2 052 996 *euro* apmērā.

1. **Psihologa pakalpojuma nodrošināšana bērnam, kuram pirmreizēji noteikta invaliditāte un kura dzīvo ģimenē, kā arī bērna likumiskajam pārstāvim**

**Esošā situācija:**

Invaliditātes likuma 12.panta pirmās daļas 8.punkts un Ministru kabineta 2010.gada 28.decembra noteikumi Nr.1208 “Noteikumi par psihologa pakalpojuma apjomu personai līdz 18 gadiem, kurai pirmreizēji noteikta invaliditāte un kura dzīvo ģimenē, kā arī tās likumiskajam pārstāvim, un pakalpojuma saņemšanas kārtību” (turpmāk – MK noteikumi Nr.1208) nosaka, ka personai līdz 18 gadiem, kurai invaliditāte noteikta pirmreizēji un kura dzīvo ģimenē, kā arī tās likumiskajam pārstāvim ir tiesības saņemt no valsts budžeta apmaksātu psihologa pakalpojumu. Bērnam un tā likumiskajam pārstāvim psihologa pakalpojuma apjoms kopā ir desmit 45 minūšu konsultācijas. Vienas psihologa konsultācijas cena ir 17,59 *euro* apmērā, neieskaitot administrēšanas izdevumus.

Līdz šim psihologa pakalpojuma saņēmēju skaits ir bijis neliels – 2019.gadā to saņēma 3 personas, 2020.gadā 3 personas, bet 2021.gadā – 12 personas.

**Līdz šim paveiktais:**

2015.g. tika veikti grozījumi MK noteikumos Nr.1208 palielinot saņemamo konsultāciju skaitu no divām līdz desmit 45 minūšu konsultācijām, kā arī paaugstinot vienas konsultācijas izmaksas cenu no 12,81 *euro*, līdz 17,59 *euro*, kas šobrīd ir neatbilstoša esošajai tirgus situācijai un neveicina kvalificētu speciālistu piesaisti psihologa pakalpojuma sniegšanā.

**Turpmāk veicamie pasākumi:**

* Īstermiņā

Lai veicinātu kvalificētu psihologa pakalpojuma sniedzēju piesaisti, Labklājības ministrija ir izstrādājusi un 28.06.2022. izsludinājusi sabiedriskajā apspriešanā grozījumus MK noteikumos Nr.1208, kas paredz:

* paaugstināt psihologa pakalpojuma cenu līdz 35,00 *euro* par vienu konsultāciju;
* ieviest individuālo konsultāciju organizēšanas izmaksas psihologa pakalpojuma sniedzējiem 2,29 *euro* apmērā;
* palielināt administrēšanas izdevumiem novirzāmā finansējuma apjomu līdz 20%.
* plānoto MK noteikumu Nr.1208 grozījumu īstenošana, lai paaugstinātu vienas psihologa konsultācijas cenu, ir **nodrošināma esošo budžeta līdzekļu ietvaros**, jo psihologa pakalpojuma saņēmēju skaits ir neliels un šobrīd, neveicot pakalpojuma satura maiņu, nav pamats uzskatīt, ka pakalpojuma saņēmēju skaits varētu būtiski pieaugt.
* Ilgtermiņā:

Ņemot vērā zemo pakalpojuma pieprasījumu, ilgtermiņā ir nepieciešams pārvērtēt gan šī pakalpojuma ietvaros atbalstāmo mērķa grupu, gan šī pakalpojuma saturu un nodrošinājumu, lai sekmētu ģimeņu ar bērniem, kuri saskaras ar smagiem funkcionāliem traucējumiem, kas var būt par pamatu invaliditātes noteikšanai, iespējas saņemt savām vajadzībām atbilstošu un mērķētu pakalpojumu. Labklājības ministrija 2023.gadā plāno veikt pakalpojuma izpildes analīzi, lai identificētu pakalpojuma saņēmēju skaita nelielā pieprasījuma iemeslus un nepieciešamos pilnveidojumus. Ja plānoto izmaiņu rezultātā tiks būtiski mainīta pakalpojuma saņēmēju mērķa grupa, izmaiņu īstenošanai papildu nepieciešams finansējums 2024.gadam un turpmākajiem gadiem izskatāms Ministru kabinetā likumprojekta "Par valsts budžetu 2024. gadam" un likumprojekta "Par vidēja termiņa budžeta ietvaru 2024., 2025. un 2026. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem.

1. **Surdotulka pakalpojums**

**Esošā situācija:**

Invaliditātes likums 12.panta pirmās daļas 5.punkts paredz, ka personām ar dzirdes invaliditāti tiek nodrošināts valsts apmaksāts surdotulka pakalpojums izglītības programmas apguvei. Savukārt līdz 07.04.2022 Invaliditātes likums 13.panta otrā daļa noteica surdotulka pakalpojuma apjomu vienai personai līdz 480 akadēmiskajām stundām mācību gada laikā. Surdotulka pakalpojumu izglītības programmas apguvei 2021.g. saņēma 25 personas.

**Līdz šim paveiktais:**

Ministrija 2022.g. sākumā virzīja grozījumus Invaliditātes likumā, kas paredzot svītrot konkrēto surdotulka pakalpojuma apjomu un elastīgākai pieejai iekļaut apjomu Ministru kabineta 2021. gada 20. aprīļa noteikumos Nr. 250 "Kārtība, kādā Latvijas Neredzīgo biedrība un Latvijas Nedzirdīgo savienība sniedz sociālās rehabilitācijas pakalpojumus un nodrošina tehniskos palīglīdzekļus – tiflotehniku un surdotehniku". Grozījumi Invaliditātes likumā stājās spēkā 08.04.2022. (<https://likumi.lv/ta/id/331465-grozijumi-invaliditates-likuma>). No 05.07.2022. surdotulka pakalpojumu izglītības programmas apguvei varēs saņemt 960 stundu apjomā mācību gada laikā. Vienlaikus Labklājības ministrija strādā pie surdotulku atalgojuma palielināšanas jautājuma – atalgojuma apmērs palielināts par 18% (izmaiņas atalgojuma apmērā stājās spēkā 2021.gada 1.oktobri).

**Nepieciešamais finansējums:**

Jautājumu par papildu nepieciešamā finansējuma piešķiršanu surdotulka pakalpojuma nodrošināšanai un surdotulku atalgojuma palielināšanai 2023.gadam un turpmāk ik gadu 158 032 *euro* apmērā Labklājības ministrija virzīs izskatīšanai Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem.

1. **Tehniskie palīglīdzekļi**

**Esošā situācija:**

Sociālo pakalpojumu un sociālās palīdzības likuma 13.panta pirmās daļas 5.punkts un Ministru kabineta 2021.gada 21.decembra noteikumi Nr.878 "Tehnisko palīglīdzekļu noteikumi" (turpmāk – MK noteikumi Nr.878) nosaka, ka personām ar funkcionāliem traucējumiem ir tiesības saņemt valsts apmaksātus tehniskos palīglīdzekļus. Valsts finansētus tehniskos palīglīdzekļus (turpmāk – TPL) 2021.g. saņēma 19 615 personas, izsniegti 24 350 TPL. 01.01.2022. rindā pēc TPL gaidīja 6 726 personas.

**Finansējums pakalpojuma nodrošināšanai:**

TPL nodrošināšanai 2021.g. izlietoti 7 920 447 *euro*.

**Līdz šim paveiktais:**

2021.g. pilnībā tika pārstrādāti TPL nodrošināšanas kārību regulējošie MK noteikumi Nr.878. Grozījumi normatīvajā regulējumā iniciēti sadarbībā ar klientu tiesības pārstāvošo nevalstisko organizāciju un profesionālo organizāciju pārstāvjiem, lai atbilstoši tendencēm pasaules mērogā veicinātu personu ar kustību, redzes un dzirdes traucējumiem vai anatomiskiem defektiem iekļaušanos sabiedrībā, tostarp uzlabojot iespējas strādāt algotu darbu un iegūt izglītību.

Pilnībā tika pārstrādāts valsts finansēto TPL saraksts, t.sk. surdotenikas un tiflotehnikas saraksts un sarakstā iekļauti 32 jauni TPL (t.sk., tādi, kurus personas vairākus gadus norādījuši kā ļoti nepieciešamus, piemēram, auto sēdeklīši bērniem), pieci jauni tiflotehnikas TPL un viens jauns surdotehnikas TPL.

Pārstrādāts valsts finansētais ortožu saraksts atbilstoši ekspertu pētījumos iekļautajiem priekšlikumiem.

Pilnveidots regulējums TPL iegādei ar kompensācijas mehānismu, palielinot atsevišķu TPL kompensācijas apmēru. Līdzmaksājuma sistēma (t.s. kuponu sistēma) paredz, ka TPL persona izvēlas ES un Eiropas Ekonomikas zonas dalībvalstī vai Šveices Konfederācijā pie brīvi izvēlēta pakalpojumu sniedzēja, savukārt pakalpojumu sniedzēji (NRC “Vaivari”, LNS vai LNB) veic personas izdevumu kompensāciju. Vienlaikus, ja personai nepieciešamas MK noteikumu Nr.878 2.pielikumā neiekļautas ortozes un tā ortozes izvēlās iegādāties ar līdzmaksājumu (tās pamatā ir personas, t.sk., bērni, kuriem sarežģītu funkcionēšanas traucējumu dēļ nepieciešamas nestandarta ortozes), tā saņem no valsts kompensāciju par iztērētajiem līdzekļiem ortozes iegādei, bet kompensācijas apjoms nepārsniedz 8 500 *euro* (līdz šim šādos gadījumos tika kompensēti 2 500 *euro*).

Ar 2022.g. palielināts atbalsts paralimpiskajam sportam, paredzot, ka no valsts budžeta līdzekļiem sadarbībā ar Latvijas Paraolimpisko komiteju tiek atbalstīta TPL piešķiršana talantīgiem paralimpiešiem.

Noteikta kārtība, kādā personas ar kompensācijas mehānismu saņem TPL pakalpojumu – transotlīdzekļu pielāgojumu Sociālās integrācijas valsts aģentūrā. Ar 01.01.2022. jaunā redakcijā izteikts transportlīdzekļu pielāgojumu saraksts, kas pildināts ar trim jauniem pielāgojumu veidiem.

2021.g. izveidota sistēma, kādā pacienti ar hroniskām elpošanas grūtībām nomā saņem valsts budžeta finansētu skābekļa koncentratoru lietošanai ārpus ārstniecības iestādēm.

MK noteikumu Nr.787 saskaņošanas procesā ar Finanšu ministriju tika panākta vienošanās par daļēju finansējumu atjaunotā TPL saraksta nodrošināšanai.

**Turpmāk veicamie pasākumi:**

Labklājības ministrija turpina darbu šādos TPL pakalpojuma nodrošināšanas virzienos:

* autosēdeklīšu nodrošināšanas pakalpojuma pilnveidošana;
* tiek apspriests jautājums par bateriju nodrošināšanu dzirdes aparātu lietotājiem un dzirdes aparātu apkopes komplektu finansēšanu. Lai nodrošinātu kaula vadāmības dzirdes iekārtu skaņas procesoru remontu bērniem un pieaugušajiem, bez maksas būtu jāizsniedz dzirdes aparāta apkopes komplekts, kura sastāvā būtu sēru šķīdinošas tabletes, baloniņš auss ieliktņa izpūšanai, trauciņi dzirdes aparāta žāvēšanai u.c., kā arī jānodrošina dzirdes aprāta bateriju nomaiņa vismaz reizi gadā.

**Papildu nepieciešamais finansējums TPL pakalpojuma nodrošināšanai:**

Jautājumu par papildu nepieciešamā finansējuma piešķiršanu TPL nodrošināšanai 2023.gadam 9 055 605 *euro* apmērā Labklājības ministrija virzīs izskatīšanai Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem.

1. **Suņa – pavadoņa pakalpojums**

**Esošā situācija:**

ES fondu projektu ietvaros tika izstrādāts un aprobēts suņa – pavadoņa pakalpojums, tomēr pakalpojums netika ieviests augsto izmaksu dēļ. Jau 2014.gadā, izstrādājot Sociālo pakalpojumu attīstības pamatnostādņu 2014.–2020.gadam projektu, Labklājības ministrija iekļāva suņa – pavadoņa pakalpojumu valsts finansēto pakalpojumu klāstā, plānojot katru gadu 2015. - 2020.g. periodā finansiāli atbalstīt jauna suņa – pavadoņa iegādi un uzturēšanu, tādējādi pakāpeniski palielinot suņu – pavadoņu skaitu un sniedzot atbalstu personu ar redzes invaliditāti integrācijai sabiedrībā. Suņa – pavadoņa pakalpojums normatīvajā regulējumā iekļauts kā sociālās rehabilitācijas pakalpojuma sastāvdaļa. 2017.gada 13.jūnija Ministru kabineta noteikumos Nr.338 “Prasības sociālo pakalpojumu sniedzējiem” 131.punktā noteikts, ka, lai radītu klientam iespēju orientēties un droši pārvietoties, pakalpojuma sniedzējs personām ar redzes invaliditāti nodrošina īpaši apmācīta suņa pavadību, ja tas ir noteikts personas individuālajā sociālās rehabilitācijas plānā un klients var nodrošināt suņa – pavadoņa uzturēšanu atbilstoši darba dzīvnieku labturības prasībām, vai reģistrē klientu rindā, ja suns – pavadonis nav pieejams. Šobrīd nepieciešamība pēc suņa – pavadoņa pakalpojuma ir aktualizējusies, lai sniegtu atbalstu personām ar smagu redzes invaliditāti. Jau vairākus gadus Labklājības ministrija iespēju robežās finansē suņa – pavadoņa pakalpojuma sniegšanu un šobrīd tiek finansēta 10 suņu iegāde, apmācība un suņu saimnieku konsultēšana. Pakalpojuma saturā neietilpst suņa – pavadoņa ēdināšanai u.c. izdevumi suņa aprūpei, līdz ar to pakalpojuma saņēmēju skaits ir ierobežots, jo paredz noteiktu personas labklājības līmeni, lai tā varētu parūpēties par dzīvnieku.

**Nepieciešamais finansējums:**

Jautājumu par papildu nepieciešamā finansējuma piešķiršanu suņu – pavadoņu pakalpojuma nodrošināšanai 2023.gadam un turpmāk ik gadu 75 000 *euro* apmērā (3 suņu iegādei un apmācībai) Labklājības ministrija virzīs izskatīšanai Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem.

1. **SIVA/ANM aktivitātes**

**Esošā situācija:**

ES ANM plāna 3. komponentes “Nevienlīdzības mazināšana” 3.1. reformu un investīciju virziena “Reģionālā politika” reformas 3.1.2.r. “Sociālo un nodarbinātības pakalpojumu pieejamība minimālo ienākumu reformas atbalstam” 3.1.2.4.i. investīcija “Sociālās un profesionālās rehabilitācijas pakalpojumu sinerģiska attīstība cilvēku ar funkcionāliem traucējumiem drošumspējas veicināšanai” paredz izveidot modernu, pieejamu centru, kurā sev nepieciešamo atbalstu var saņemt personas ar visplašāko funkcionālo traucējumu loku, šo personu ģimenes locekļi, kā arī profesionāļi (sociālās nozares, izglītības nozares un citi speciālisti, kuri ikdienā rūpējas, nodarbojas vai izglīto personas ar funkcionāliem traucējumiem).

**Turpmāk veicamie pasākumi:**

Investīcijas ietvaros tiks pilnveidots Sociālās integrācijas valsts aģentūras (turpmāk – Aģentūra) sniegtais valsts finansētais sociālās un profesionālās rehabilitācijas pakalpojums ar mērķi – personu ar funkcionāliem traucējumiem iekļaušana vai atgriešana darba tirgū, veicot agrīnu intervenci personai uzreiz pēc medicīniskās rehabilitācijas ārstniecības iestādē, lai maksimāli saglabātu rehabilitācijas potenciālu un nepazaudētu personas motivāciju atgriezties darba tirgū.

Investīcijas projekta īstenošanai tiks veiktas šādas darbības:

* 1. sociālās un profesionālās rehabilitācijas pakalpojumu pilnveide un pakalpojumu aprobācija izmēģinājuma projektā:
	2. sociālās un profesionālās rehabilitācijas pakalpojumu apraksta izstrāde un pakalpojuma aprobācija izmēģinājuma projektā;
	3. metodikas izstrāde darbam ar neformālajiem aprūpētājiem un Aģentūras speciālistu apmācība, lai nodrošinātu speciālistu kompetences pilnveidi darbam ar neformālajiem aprūpētājiem;
	4. kompetenču attīstības programmas (moduļu) darbam ar personām ar funkcionālajiem traucējumiem izstrāde un aprobācija izmēģinājuma projektā;
	5. infrastruktūras pilnveidošana un atjaunošana, tehnoloģiju un materiāli tehniskās bāzes izveide kompetenču centra darbībai:
	6. esošās ēkas (Slokas iela 61, 1.korpuss, Jūrmalā), kurā tiks īstenota kompetenču centra darbība, iekštelpu un ieejas mezglu atjaunošana un pārbūve (tai skaitā, projektēšana, būvekspertīze, būvuzraudzība, autoruzraudzība) vides pieejamības prasību nodrošināšanai, tai skaitā ēkas ventilācijas sistēmas, zibensaizsardzības, ugunsdrošības un balss trauksmes izziņošanas sistēmas atjaunošana, kā arī ēkai pieguļošās teritorijas labiekārtošana un citi darbi, kas atbilst investīcijas mērķim;
	7. esošās ēkas (Dubultu prospekts 71, 1. un centrālais korpuss, Jūrmalā), kurā ir izvietotas telpas sociālās un profesionālās rehabilitācijas pakalpojumu sniegšanai, energoefektivitātes paaugstināšanas pasākumi (tai skaitā, projektēšana, būvekspertīze, būvuzraudzība, autoruzraudzība);
	8. tehnoloģiskā aprīkojuma un materiāli tehnisko līdzekļu iegāde kompetenču centra telpu iekārtošanai darbam ar personām ar funkcionāliem traucējumiem;
	9. mobilās darba stacijas izveide (tai skaitā, elektroautomašīnas iegāde un aprīkošana ar tehnoloģijām un materiāltehniskajiem līdzekļiem darbam ar personām ar funkcionāliem traucējumiem) atbalsta pakalpojuma pieejamības nodrošināšanai reģionos;
	10. informācijas un publicitātes pasākumu īstenošana[[1]](#footnote-1);
	11. investīcijas projekta vadība un īstenošana.

Investīcijas īstenošanā sasniedzami šādi atskaites punkti:

* + 1. līdz 2023.gada 31.martam – pieņemts profesionālās rehabilitācijas[[2]](#footnote-2) pakalpojuma apraksts;
		2. līdz 2024.gada 31.martam – ēku infrastruktūras pielāgošana, tostarp, vides piekļūstamības un energoefektivitātes veicināšana, kā arī tehniskā un materiālā aprīkojuma uzlabošana, uzsākt pakalpojumu sniegšanu;
		3. līdz 2025.gada 30.aprīlim – ir izveidots un apstiprināts jauns sociālās un profesionālās rehabilitācijas pakalpojumu standarts, lai veicinātu cilvēku ar funkcionāliem traucējumiem drošumspēju.

**Nepieciešamais finansējums:**

Investīcijas īstenošanai kopējais pieejamais finansējums ir 7 150 262 *euro*, tai skaitā attiecināmais Atveseļošanas fonda finansējums ir 6 000 000 *euro* un valsts budžeta finansējums pievienotās vērtības nodokļa segšanai (turpmāk – PVN) ir indikatīvi 1 150 262 *euro.*

1. **Obligātais sociālo pakalpojumu grozs**

Labklājības ministrijas izstrādātais informatīvais ziņojums “Par vienmērīgu sociālo pakalpojumu tīkla attīstību pašvaldībās un vienotas pieejas veidošanu sociālo pakalpojumu nodrošināšanā iedzīvotājiem”, kas 19.10.2021. tika pieņemts Ministru kabinetā paredz, ka visām pašvaldībām, neatkarīgi no to lieluma un iedzīvotāju skaita ir jānodrošina tādi sociālie pakalpojumi, kuri novērš vai mazina dzīvības un veselības apdraudējumu, kā arī būtiskus sociālās funkcionēšanas ierobežojumus, ar grozījumiem Sociālo pakalpojumu un sociālās palīdzības likumā nosakot par pienākumu obligāti nodrošināt samērīgā termiņā un veidā ikvienā pašvaldībā noteiktus sociālos pakalpojumus.

Labklājības ministrijā atbilstoši tiek gatavoti grozījumi Sociālo pakalpojumu un sociālās palīdzības likumā, nosakot, ka pašvaldībām jānodrošina šādi sociālie pakalpojumi:

1. sociālā darba pakalpojumu – personām (ģimenēm) atbilstoši nepieciešamībai;

2) aprūpes mājās pakalpojumu – bērniem ar invaliditāti, personām ar smagiem funkcionāliem traucējumiem, pensijas vecuma personām ar aprūpes vajadzībām;

3) krīzes centra pakalpojumu – krīzes situācijā nonākušām personām;

4) grupu mājas (dzīvokļa) pakalpojumu – personām ar garīga rakstura traucējumiem;

5) ilgstošas sociālās aprūpes un sociālās rehabilitācijas pakalpojumu institūcijā, tai skaitā ģimeniskai videi pietuvinātu pakalpojumu – bāreņiem un bez vecāku gādības palikušajiem bērniem, kamēr nav nodrošināta aprūpe pie aizbildņa vai audžuģimenē, pilngadīgām personām ar smagiem funkcionāliem traucējumiem, pensijas vecuma personām ar aprūpes vajadzībām;

6) patversmes vai naktspatversmes pakalpojumu – personām bez noteiktas dzīves vietas;

7) dienas aprūpes centra pakalpojumu – bērniem ar invaliditāti, pilngadīgām personām ar smagiem funkcionāliem traucējumiem, tai skaitā garīga rakstura traucējumiem;

8) atelpas brīža pakalpojumu (institūcijā vai mājoklī) – bērniem ar invaliditāti, kuriem ir Veselības un darbspēju ekspertīzes ārstu valsts komisijas atzinums par īpašas kopšanas nepieciešamību, personām ar ļoti smagu invaliditāti, personām ar garīga rakstura traucējumiem ar smagu un ļoti smagu invaliditāti;

9) specializētās darbnīcas pakalpojumu – personām ar garīga rakstura traucējumiem.

10) ģimenes asistenta pakalpojumu – ģimenēm ar bērniem, personām ar garīga rakstura traucējumiem, jauniešiem pēc ārpusģimenes aprūpes.

Ņemot vērā to, ka minētā pantā 1.- 6. punktā minētajiem sociālajiem pakalpojumiem jau šobrīd ir jābūt nodrošinātiem visās pašvaldībās, tad to ieviešanai netiek plānota finanšu ietekme. Grupu māju pakalpojuma attīstība tiek finansiāli atbalstīta deinstitucionalizācijas projektu ietvarā. Līdz ar to pašvaldības turpina nodrošināt pakalpojumu atbilstoši jau esošajiem nosacījumiem, sniedzot pakalpojumu ar pašvaldības institūciju resursiem vai pērkot pakalpojumu no citiem sociālo pakalpojumu sniedzējiem. Ar partneriem vēl būs jāvienojas par 7.-10. punktā minēto sociālo pakalpojumu ieviešanas iespējām, paredzot pārejas posmu, līdz kuram, pašvaldībā minētās institūcijas tiks izveidotas, kā arī veidojamas diskusijas par līdzfinansējuma piešķiršanas iespējamo pakalpojumu izveidošanai un uzturēšanai.

Plānots, ka obligātais sociālo pakalpojumu grozs pilnībā varētu tikt ieviest 2023.g. beigās.

**Likumprojekts tiek gatavots izsludināšanai sabiedriskajā apspriešanā, plānots iesniegt Saeimā līdz 2022.g. beigām**.

1. **Individuālā budžeta modeļa (IBM) ieviešana**

Pamatojoties uz Ministru kabineta 2021.gada 19.oktobra sēdes protokola Nr. 70 32. § “Informatīvais ziņojums "Par vienmērīgu sociālo pakalpojumu tīkla attīstību pašvaldībās un vienotas pieejas veidošanu sociālo pakalpojumu nodrošināšanā iedzīvotājiem" 2.1.punktu Labklājības ministrijai uzdots izstrādāt un labklājības ministram līdz 2022.gada 31.decembrim iesniegt izskatīšanai Ministru kabinetā konceptuālo ziņojumu par individuālā budžeta pieeju sociālo pakalpojumu sniegšanā personām ar funkcionāliem traucējumiem.

Darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.2. pasākuma “Sociālo pakalpojumu atbalsta sistēmas pilnveide” projekta “Sociālo pakalpojumu atbalsta sistēmas pilnveide” darbības “Sabiedrībā balstītu sociālo pakalpojumu finansēšanas mehānisma izstrāde un ieviešana” ietvaros 2017./2018.gadā tika izstrādāts:

* sabiedrībā balstītu sociālo pakalpojumu bērniem ar funkcionāliem traucējumiem finansēšanas mehānisma apraksts un individuālā budžeta ieviešanas metodika (turpmāk – IBM), kas 2018./2019.gadā tika aprobēta izmēģinājumprojektā, iesaistot 102 bērnus ar dažādiem funkcionāliem traucējumiem (turpmāk – FT). Izmēģinājumprojektā tika izdalīti pieci FT veidi – redzes traucējumi (RT), dzirdes traucējumi (DZT), kustību traucējumi (KT), garīga rakstura traucējumi (GRT), multifunkcionālie traucējumi (MT), no 10 pašvaldībām.
* sabiedrībā balstītu sociālo pakalpojumu pilngadīgām personām ar GRT finansēšanas mehānisma apraksts un IBM, kas 2019./2021.gadā tika aprobēts izmēģinājumprojektā, iesaistot 100 personas ar garīga rakstura traucējumiem no 10 pašvaldībām.

Tomēr abi minētie izmēģinājumprojekti nedod patieso informāciju par IBM nepieciešamo atbalsta apmēru, lai varētu aprēķināt nepieciešamās izmaiņas IBM ieviešanai, tāpēc ESF Darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.2. pasākuma “Sociālo pakalpojumu atbalsta sistēmas pilnveide” projekta Nr.9.2.2.2./16/I/001 “Sociālo pakalpojumu atbalsta sistēmas pilnveide” ietvaros, *tiks izstrādāta metodika atbalsta apmēra noteikšanai bērniem ar funkcionāliem traucējumiem*. Ņemot vērā to, ka metodika projekta īstenotājam ir jāveic līdz 2022.gada 31.oktobrim, konceptuālā ziņojums pilnvērtīga izstrāde var kavēties.

**Ja Ministru kabinets atbalstīs IBM ieviešanu un tam tiks atrasti nepieciešamie līdzekļi, IBM varētu uzsākt ar 2024.gadu.**

1. **Atbalsta personas lēmumu pieņemšanā pakalpojums (turpmāk – APLP pakalpojums)**

**Esošā situācija:**

APLP pakalpojuma mērķa grupa ir pilngadīgas personas ar garīga rakstura traucējumiem (turpmāk – personas ar GRT), kurām noteikta invaliditāte. Personu ar GRT tiesību nodrošināšanā īpaši būtisks ir ANO Konvencijas par personu ar invaliditāti tiesībām 12.pants, kas nosaka, ka personām ar invaliditāti ir tiesības uz viņu tiesībspējas un rīcībspējas atzīšanu, vienlaikus paredzot valstīm pienākumu nodrošināt personām tādu atbalstu, kas tām varētu būt nepieciešams, īstenojot savu rīcībspēju. Tādējādi, lai personas ar GRT varētu sekmīgi izmantot jebkuras citas ANO Konvencijā garantētās tiesības (tiesības uz izglītību, nodarbinātību, veselību, neatkarīgu dzīvi sabiedrībā, tiesības pieņemt lēmumus par savu dzīvi), ļoti būtisku atbalstu sniedz APLP pakalpojums. APLP pakalpojums ir jauns sociālais pakalpojums, kas ir izstrādāts un izmēģināts pilotprojektā, ko veica biedrība “Resursu centrs cilvēkiem ar garīgiem traucējumiem “ZELDA”” ar Labklājības ministriju noslēgtā līguma ietvaros. Pilotprojektā pierādīts, ka APLP pakalpojumu iespējams veiksmīgi izmantot kā alternatīvu rīcībspējas ierobežošanai un aizgādnības nodibināšanai, kas tādējādi sekmīgi nodrošinās un aizsargās personu ar GRT tiesības un intereses.

**Turpmāk veicamie pasākumi:**

Tā kā APLP pakalpojums līdz šim ir nodrošināts tikai atsevišķu projektu ietvaros, Labklājības ministrija virza APLP pakalpojumu kā pastāvīgu, no valsts budžeta finansētu pakalpojumu. Lai to īstenotu, Labklājības ministrija ir sagatavojusi konceptuālā ziņojuma projektu “Par atbalsta personas lēmumu pieņemšanā ieviešanu”, kas tika ievietots TAP portālā sabiedrības līdzdalībai <https://tapportals.mk.gov.lv/public_participations/d8ea7800-2e54-42d1-9dcf-e13c392e3719> Pašreiz konceptuālā ziņojuma projekts ievietots starpministriju saskaņošanā.

Ja Ministru kabinets konceptuālo ziņojumu apstiprinās, tālākajā posmā būs nepieciešams veikts vairākus normatīvo aktu grozījumus, lai nodrošinātu APLP pakalpojuma ieviešanu un uzraudzību.

Saskaņā ar konceptuālā ziņojuma projektu APLP pakalpojumu plānots pakāpeniski ieviest 7 gadu periodā. Pakalpojuma izstrādes metodikā aprēķināts, ka vidējais APLP pakalpojuma saņēmēju skaita pieaugums gadā būs 31,84% pret iepriekšējo gadu. Septītajā pakalpojuma ieviešanas gadā pakalpojumu varētu izmantot 3 151 persona mērķa grupas persona.

**Nepieciešamais finansējums:**

Labklājības ministrija virza 2023.g. budžeta veidošanas procesā jaunu politikas iniciatīvu izskatīšanai Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem. Iniciatīva paredz APLP pakalpojuma ieviešana pilngadīgām personām ar GRT, kurām noteikta I vai II invaliditātes grupa no 01.07.2023.

Papildu nepieciešamais finansējums 2023.g. – 443 080 *euro*, 2024. g. – 1 168 281 *euro*, 2025.g. – 1 540 496 *euro*, 2026.g. un turpmāk ik gadu – 4 653 921 *euro* apmērā.

1. **Atbalsts nodarbinātības veicināšanā**

**Esošā situācija:**

2022.gada 31.maijā Nodarbinātības valsts aģentūra (turpmāk – NVA) bija reģistrēti 7 805 bezdarbnieki ar invaliditāti, kas veido 14,5% no kopējā bezdarbnieku skaita.
No kopēja bezdarbnieku ar invaliditāti skaita 34,8% bezdarba ilgums nepārsniedz 6 mēnešu, 21,7% - no 6 līdz 12 mēnešiem, 25% - no 1 līdz 3 gadiem un 18.5% - ilgāks par 3 gadiem. 67.3% bezdarbnieku ar invaliditāti ir vecāki par 50 gadiem.

**Līdz šim paveiktais:**

* Vides piekļūstamība apmācību pasākumos.

Ministru kabineta 2011.gada 25.janvāra noteikumi Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – Noteikumi Nr.75) paredz, ka no 2022.gada 1.janvāra visām izglītības iestādēm, kas īsteno bezdarbnieku apmācību profesionālās tālākizglītības vai profesionālās pilnveides programmās, ir pienākums apmācības laikā nodrošināt personām ar invaliditāti atbilstošus vides, piekļuves, materiāltehniskās bāzes, izdales materiālu un darbarīku pielāgojumus.

NVA izsludinājumu ietvaros veic apmācību īstenotāju (turpmāk – pretendenti) pieteikumu izvērtēšanu, atbilstoši apstiprinātajai Profesionālās izglītības programmu īstenotāju izvēles kārtībai.

Lai novērtētu pretendenta atbilstību pasākuma īstenošanai, pretendentam cita starpā jāiesniedz tehniskais piedāvājums, kurā tiek iekļauta informācija par teorētisko un praktisko nodarbību apmācību īstenošanas vietām. Savukārt, par katru tehniskajā piedāvājumā iekļauto teorētisko un praktisko nodarbību apmācību īstenošanas vietu pretendentam ir jāveic vides piekļūstamības pašnovērtējums un tā rezultāti jāiesniedz kopā ar pārējiem izsludinājuma dokumentiem. Vides piekļūstamības pašnovērtējumam tiek izmantota NVA piedāvātā anketa, kas ir izstrādāta projekta “Horizontālā principa “Vienlīdzīgas iespējas” ietvaros, saskaņā ar Ministru kabineta 2019. gada 12. marta rīkojumu Nr. 113 “Par Plānu pieejamas vides veidošanai Latvijā 2019.-2021. gadam” noteikto. Par atbilstošām tiek atzītas apmācību īstenošanas vietas, kurām pēc veiktās vides piekļūstamības novērtēšanas ir sasniegts no 8 līdz 10 punktu koeficients.

Ja Pretendents nav iesniedzis vides piekļūstamības anketu vai atbilstoši pašnovērtējumam izglītības piedāvājums neatbilst noteiktajām vides piekļūstamības prasībām (nesasniedz 8 punktu robežu), konkrēts izglītības piedāvājums netiek iekļauts izglītības piedāvājumu sarakstā.

Nodrošinot minētās prasības uzraudzību, NVA piesaistīs apsekošanas ekspertu vides piekļūstamības novērtēšanai, ja tiks saņemta sūdzība no klienta par nepiekļūstamu vidi kādā no izglītības piedāvājumiem.

* Nodarbinātības atbalsta pilnveidojumi personām ar invaliditāti.

2021.gada 23.novembrī Ministru kabinetā tika pieņemti grozījumi Noteikumos Nr.75, lai veicinātu personu ar invaliditāti iekļaušanos darba tirgū:

* Subsidētās darba vietas pagarinātas no 12 līdz 18 mēnešiem bezdarbniekiem ar I un II grupas invaliditāti, bet bezdarbniekiem ar garīgā rakstura traucējumiem visās invaliditātes grupās. Tāpat visiem darba devējiem paredzēts segt VSAOI, tādējādi samazinot darba devēja izmaksas par cilvēku ar invaliditāti nodarbināšanu.
* Ieviesta jauna mērķa grupa subsidētās nodarbinātības programmā – jaunieši, kuri absolvē speciālās izglītības programmas, tādējādi sekmējot jauniešu pāreju no izglītības uz nodarbinātību un ienākumu gūšanu. Jaunieši var iesaistīties subsidētajā nodarbinātībā līdz 18 mēnešiem, kamēr apgūs darba pieredzi un nostiprināsies darba vietā. Papildus paredzēts apmaksāt darba vadītāju un nodrošināt atbalsta personu pēc nepieciešamības. Līdz šim minētajā pasākumā nav iesaistīts neviens bezdarbnieks (jaunietis, kurš absolvējis speciālās izglītības programmu), tomēr nevar izslēgt, ka kāds speciālās skolas absolvents piedalās subsidētās nodarbinātības pasākumā kā persona ar invaliditāti, jo invaliditātes gadījumā, darba devējam ir tiek piemēroti labvēlīgāki pasākuma īstenošanas nosacījumi (lielāka dotācija).
* Darbam nepieciešamo iemaņu attīstības pasākumā, kurā bezdarbnieki ar invaliditāti apgūst darba prasmes nevalstiskajās organizācijās un sagatavojas strādāt atvērtajā darba tirgū, pagarināts bezdarbnieku ar invaliditāti iesaistes ilgums no 6 līdz 12 mēnešiem, palielināta stipendija no 10 līdz 15 *euro* dienā un ieviestas VSAOI pensiju apdrošināšanai. Papildus pasākuma laikā 2 mēnešus paredzēts nodrošināt darba vadītāju, izmaksājot dotāciju 10 *euro* apmērā par katru darba vadīšanas dienu.
* Ieviests jauns atbalsta pasākums nodarbinātām personām ar invaliditāti, lai preventīvi atbalstītu personas ar invaliditāti darba vietās un mazinātu bezdarba iestāšanās riskus. Pasākuma ietvaros paredzēts finansēt darba vietas pielāgojumus strādājošām personām ar invaliditāti, jo līdz šim šādi pielāgojumi tika finansēti no NVA puses tikai bezdarbniekiem.

**Turpmāk veicamie pasākumi:**

Personu ar invaliditāti konsultatīvais atbalsta centra izveide.

Lai nodrošinātu kompleksu atbalstu personu ar invaliditāti iekļaujošai nodarbinātībai, paredzēts izveidot konsultatīvo atbalsta centru personām ar invaliditāti un darba devējiem, kas sniegs kompleksu atbalstu personu ar invaliditāti iekļaujošai nodarbinātībai. Paredzēts, ka NVA atbilstoši normatīvajiem aktiem par publiskajiem iepirkumiem izvēlēsies pasākumu īstenotājus, kas nodrošinās koordinētu atbalstu bezdarbniekiem, darba meklētājiem un bezdarba riskam pakļautām (nodarbinātām) personām atbilstoši funkcionālo traucējumu veidam gan klātienē, gan attālināti. Centra darbības koordinēšanu plānots organizēt NVA Rīgas filiāles telpās, kā arī stiprināt pārējo NVA filiāļu kapacitāti darbam ar personām ar invaliditāti. Centrā personām ar invaliditāti tiks sniegtas konsultācijas, tiks nodrošināts individuāls atbalsts, kā arī tiks īstenoti motivācijas un mentoringa pasākumi personu ar invaliditāti veiksmīgākai iekļaušanai darba tirgū. Personām ar garīga rakstura traucējumiem tiks nodrošināts atbalsts, lai palīdzēt personai integrēties darba vietā (līdzdalība pārrunās ar darba devēju, atbalsta sniegšana darba vadītāja norādīto darba uzdevumu apguvē un izpildē, komunikācijas un saskarsmes veidošana ar darba devēju, darba vadītāju un kolēģiem, psiholoģiska un motivējoša atbalsta sniegšana), ievērot darba kārtības noteikumus un darba pienākumus. Tāpat paredzēts, ka šis centrs sniegs konsultācijas arī darba devējiem par bezdarbnieku un bezdarba riskam pakļauto personu ar invaliditāti nodarbināšanas specifiku atbilstoši funkcionālo traucējumu veidam. Šobrīd norit sagatavošanas darbi – NVA gatavo iepirkuma “Individuālā mentoru pakalpojumi” dokumentāciju, t.sk. Rīgas reģionālās filiāles telpās 2022.gadā 4.jūlijā sāksies remontdarbi, kura periods plānots periods ir 12 nedēļas.

1. Informācijas un publicitātes pasākumu īstenošanas izmaksas tiks segtas Aģentūrai piešķirto valsts budžeta līdzekļu ietvaros. [↑](#footnote-ref-1)
2. Pilnveidotais sociālās un profesionālās rehabilitācijas pakalpojuma apraksts atskaites punktā nosaukts par profesionālās rehabilitācijas pakalpojuma aprakstu, lai uzsvērtu profesionālās rehabilitācijas pakalpojuma (atbilstoši Sociālo pakalpojumu un sociālās palīdzības likuma 1. panta 13. apakšpunktā minētajam) “profesionālā rehabilitācija – pasākumu kopums, kas pēc individualizētas funkcionālo traucējumu izvērtēšanas un profesionālās piemērotības noteikšanas personām darbspējīgā vecumā nodrošina jaunas profesijas, profesionālo zināšanu vai prasmju apguvi vai atjaunošanu, tai skaitā profesionālās izglītības programmu apgūšanu pamata un vidējās izglītības pakāpē un multidisciplinārus pakalpojumus integrācijai darba tirgū” ietekmi un nozīmīgumu pilnveidojamā rehabilitācijas pakalpojuma saturā. Profesionālās rehabilitācijas pakalpojumā iegūtās zināšanas un prasmes ir viens no būtiskākajiem personu ar funkcionāliem traucējumiem dzīves kvalitāti ietekmējošiem faktoriem, kas sekmē, tai skaitā, integrāciju darba tirgū un sabiedrībā. [↑](#footnote-ref-2)